ពាក់​កណ្ដាល​នៃ​ពលរដ្ឋ​អាមេរិកាំង​ដែល​ត្រូវ​បាន​ផ្អាក​ពី​ការងារ បាន​ប្រាក់​ឧបត្ថម្ភ​ច្រើន​ជាង​ប្រាក់​បៀវត្សរ៍​របស់​ខ្លួន
ក្រសួង​ការងារ​បញ្ជាក់​ថា ប្រាក់​ឧបត្ថម្ភ​ទាំង​នេះ​នឹង​កើន​ឡើង​ក្នុង​ពេល​ប៉ុន្មាន​សប្តាហ៍​ខាង​មុខ​នេះ​ពី​ចំនួន​ជា​មធ្យម ៣៧៧ ដុល្លារ ៩៧ សេន ក្នុងមួយ​សប្ដាហ៍ កាល​ពី​ចុង​ឆ្នាំ​មុន ដល់​ចំនួន ៩៧៨ ដុល្លារ។
វ៉ាស៊ីនតោន — ការវិភាគថ្មីៗអំពីប្រាក់អត្ថប្រយោជន៍នៅពេលគ្មានការងារធ្វើបង្ហាញថា ប្រមាណពាក់កណ្តាលនៃអ្នកធ្វើការនៅក្នុងសហរដ្ឋអាមេរិករាប់លាននាក់ ដែលត្រូវបានផ្អាកមិនឲ្យធ្វើការដោយសារការរាតត្បាតជាសាកលនៃជំងឺកូវីដ១៩ អាចទទួលបានប្រាក់ឧបត្ថម្ភ នៅពេលគ្មានការងារធ្វើច្រើនជាងប្រាក់ចំណូលដែលពួកគេទទួលបាន ពេលពួកគេធ្វើការទៅទៀត។ ជាផ្នែកមួយនៃកិច្ចខិតខំប្រឹងប្រែងដើម្បីធ្វើឱ្យសេដ្ឋកិច្ចសហរដ្ឋអាមេរិកងើបឡើងវិញ រដ្ឋាភិបាលផ្ដល់ប្រាក់ឧបត្ថម្ភបន្ថែមចំនួន ៦០០ ដុល្លារក្នុងមួយសប្ដាហ៍រហូតដល់ដំណាច់ខែកក្កដាខាងមុខ ទៅឱ្យអ្នកធ្វើការដែលត្រូវបានផ្អាកពីការងារ បន្ថែមពីលើប្រាក់ឧបត្ថម្ភដែលរដ្ឋនីមួយៗនៃរដ្ឋទាំង ៥០ នៅក្នុងសហរដ្ឋអាមេរិកផ្ដល់ជូនអ្នកគ្មានការងារធ្វើ។ ជាមធ្យម រដ្ឋនីមួយៗផ្ដល់ប្រាក់ឧបត្ថម្ភឱ្យអ្នកគ្មានការងារធ្វើចំនួន ៤៥% នៃប្រាក់បៀវត្សរ៍របស់ពួកគេ។ ក៏ប៉ុន្តែជាមួយនឹងប្រាក់ឧបត្ថម្ភបន្ថែមដោយសារតែវិបត្តិជំងឺកូវីដ១៩ នេះ ក្រសួងការងារបញ្ជាក់ថា ប្រាក់ឧបត្ថម្ភទាំងនេះនឹងកើនឡើងក្នុងពេលប៉ុន្មានសប្តាហ៍ខាងមុខនេះពីចំនួនជាមធ្យម ៣៧៧ ដុល្លារ ៩៧ សេន ក្នុងមួយសប្ដាហ៍ កាលពីចុងឆ្នាំមុន ដល់ចំនួន ៩៧៨ ដុល្លារ។ ទោះបីជាការផ្ដល់ប្រាក់ឧបត្ថម្ភបន្ថែមនេះនឹងជួយអ្នកដែលត្រូវបានផ្អាកពីការងារបានរយៈពេលខ្លីក៏ដោយ ក៏ការផ្ដល់ប្រាក់ឧបត្ថម្ភច្រើនជាងមុនបែបនេះអាចធ្វើឱ្យមានការគាំងដំណើរដល់ការងើបឡើងវិញនៃសេដ្ឋកិច្ចសហរដ្ឋអាមេរិក។ អ្នកដែលត្រូវបានផ្អាកពីការងារ ដែលទទួលបានប្រាក់ឧបត្ថម្ភច្រើនជាងមុននៅពេលគ្មានការងារធ្វើ នឹងមិនមានអារម្មណ៍លើកទឹកចិត្តខ្លាំងក្លាក្នុងការត្រឡប់ចូលធ្វើការវិញទេ ប្រសិនបើនិយោជកពួកគេអាចបើកដំណើរការអាជីវកម្មជាថ្មីឡើងវិញ ដូចជាហាងលក់រាយ ភោជនីយដ្ឋានរោងចក្រ និងអាជីវកម្មឯទៀតៗនៅមុនដំណាច់ខែកក្កដាខាងមុខនេះ។ រដ្ឋាភិបាលនិយាយថា អ្នកធ្វើការនៅក្នុងសហរដ្ឋអាមេរិកចំនួនពាក់កណ្ដាលអាចរកប្រាក់ចំណូលបានតិចជាង ៩៥៧ ដុល្លារក្នុងមួយសប្ដាហ៍ នៅក្នុងត្រីមាសទីមួយនៃឆ្នាំ ២០២០ នេះ ដែលមានន័យថា អ្នកធ្វើការតិចជាងពាក់កណ្ដាលរកចំណូលបាន ៥ ម៉ឺនដុល្លារក្នុងមួយឆ្នាំ។ ម្យ៉ាងវិញទៀត និយោជកអាចបង្ខំឲ្យអ្នកធ្វើការត្រឡប់ចូលធ្វើការវិញ ដោយប្រកាសបើកការងារសម្រាប់អ្នកធ្វើការដែលត្រូវបានផ្អាកពីការងារ ដោយមានភ្ជាប់លក្ខខណ្ឌកាលបរិច្ឆេទនៃការចូលធ្វើការ ទោះបីជាកាលបរិច្ឆេទនោះនៅមុនដំណាច់ខែកក្កដា ដែលជាពេលផុតកំណត់សម្រាប់ការផ្ដល់ប្រាក់ឧបត្ថម្ភរបស់រដ្ឋាភិបាលចំនួន ៦០០ ដុល្លារ ក្នុងមួយសប្តាហ៍ ដល់អ្នកដែលត្រូវបានផ្អាកពីការងារក៏ដោយ។ ក៏ប៉ុន្តែ អ្នកធ្វើការអាចស្នើសុំនិយោជកឱ្យអនុញ្ញាតឱ្យពួកគេស្ថិតនៅក្នុងឋានៈជាអ្នកដែលត្រូវបានផ្អាកការងាររហូតដល់ខែកក្កដា ដើម្បីឱ្យពួកគេនៅអាចបន្តទទួលបានប្រាក់ឧបត្ថម្ភដែលមានចំនួនច្រើនជាងប្រាក់បៀវត្សរ៍របស់ពួកគេ។ គិតមកទល់នឹងថ្ងៃទី ២៨ ខែមេសា អ្នកធ្វើការនៅក្នុងសហរដ្ឋអាមេរិកចំនួន ២៦ លាននាក់ត្រូវបានផ្អាកពីការងារ ដែលជាវិបត្តិភាពអត់ការងារធ្វើធ្ងន់ធ្ងរនៅក្នុងប្រវត្តិសាស្ត្រសហរដ្ឋអាមេរិក តាំងពីសម័យវិបត្តិសេដ្ឋកិច្ចធ្ងន់ធ្ងរកាលពីទសវត្សរ៍ ១៩៣០ មក។ មនុស្សរាប់លាននាក់ត្រូវបានបន្ថែមទៅក្នុងចំនួនមនុស្សគ្មានការងារធ្វើរៀងរាល់ថ្ងៃព្រហស្បតិ៍ក្នុងរយៈពេល ៥ សប្តាហ៍ កន្លងមកនេះ។ នៅមុនពេលដែលសហរដ្ឋអាមេរិករងការរាតត្បាតដោយសារជំងឺកូវីដ១៩ អត្រាអ្នកគ្មានការងារធ្វើនៅក្នុងប្រទេសដែលមានសេដ្ឋកិច្ចធំជាងគេបង្អស់នៅលើពិភពលោកនេះ មានចំនួនតិចជាង ៤% ក្នុងពេលជាច្រើនខែ។ ក៏ប៉ុន្តែនៅពេលដែលមានការប្រកាសនៅថ្ងៃទី ៨ ខែឧសភាខាងមុខ អំពីតួលេខជនដែលគ្មានការងារធ្វើសម្រាប់ខែមេសា គេទំនងជានឹងឃើញថា តួលេខនេះនឹងកើនឡើងដល់ជាង ១០%៕